Oletko asioinut näiden firmojen kanssa? Poliisi: ”Jos olet, meillä on ikäviä uutisia”

Kahdella yhtiöllä ei ole todellista liiketoimintaa tai varallisuutta, vaan firmoja on käytetty pelkästään katteettomiin ostoihin.

Sisä-Suomen poliisi varoittaa yrittäjiä, myyjiä, kauppiaita ja edustajia asioimasta tiettyjen yritysten kanssa.

– Oletko myynyt viimeisen kuukauden aikana jotain yhtiöille nimeltä Itä-Suomen Edustusliike Oy tai Carelia Kalusteet Oy? Jos olet, meillä on ikäviä uutisia. Näiden yhtiöiden toimiala on petosten tekeminen.

Näin kertoo poliisi Facebook-sivuillaan.

Poliisin mukaan kummallakaan yhtiöllä ei ole todellista liiketoimintaa tai varallisuutta, vaan firmoja on käytetty pelkästään katteettomiin ostoihin.

– Yhtiöt eivät ole niiden henkilöiden nimissä kuin kaupparekisteri antaisi ymmärtää, eikä laskuja ole ollut tarkoitus maksaa, poliisi kertoo.

Taustalla laaja rikossarja

Yhtiöiden nimissä on poliisin mukaan toteutettu laaja rikossarja, jossa on ostettu eri liikkeistä mm. puhelimia, viihde-elektroniikkaa, kodinkoneita ja työkoneita. Yhtiöiden nimiin on hankittu myös autoja ja asuntoja.

Petoksia on tehty esimerkiksi Lahdessa, Tampereella, Jyväskylässä, Vaasassa, Joensuussa, Kuopiossa, Mikkelissä, Iisalmessa, Seinäjoella ja Kankaanpäässä. Todennäköisesti suuri osa teoista ei ole vielä tullut poliisin tietoon, koska asia näyttäytyy myyjäosapuolelle vain suorittamattomana laskuna. Omaisuutta on kateissa useiden kymmenien tuhansien eurojen arvosta.

Epäiltyjä on jo tiedossa.

– Yhtiöiden nimissä toimineet henkilöt viettävät tällä haavaa aikaansa poliisin tiloissa, Sisä-Suomen poliisilaitos kertoo.

Jos yhtiöt ovat asioineet liikkeessäsi, poliisi pyytää ottamaan yhteyttä vihjepuhelimeen numeroon 0504560471.

Aiheesta kertoi aiemmin Iltalehti.